Hvert år bliver der smidt tusinder af hårde hvidevarer ud på de nordjyske genbrugspladser - selvom mange af dem let kan repareres. Hos Affaldsselskabet Vendsyssel, AVV, har man gjort det til en god forretning at genbruge de mange kasserede maskiner. -	Meget ofte er det blot varmelegemet, den er gal med, når vaskemaskinen står af. Folk glemmer at afkalke deres maskiner. Det tager kun omkring et kvarters tid at skifte varmelegemet, der ikke koster alverden, og så kan vaskemaskinen bruges mange år endnu, siger Michael Larsen, der er hvidevare-reparatør hos AVV. Salget af brugte hvidevarer stiger For to år siden startede et hvidevareværksted op på AVV i Hjørring. Maskiner, der er blevet dumpet på genbrugspladserne, bliver repareret, testet og solgt med et halvt års garanti. I juli blev der sat ny salgsrekord. Der blev der solgt 85 maskiner. -	Det er superfedt, at vi har kunne sætte ny rekord. Det giver et håb om, at vi kan få hvidevareværkstedet til at balancere økonomisk, og drømmen er, at vi måned for måned kan blive ved med at sætte nye rekorder, siger Manuel Kazwah, som er driftsansvarlig i Genbrugsbutikken hos AVV. Lige nu er der ansat en reparatør på fuld tid og to deltids-medhjælpere på værkstedet. Det er kun de kendte mærker, som bliver repareret på værkstedet. De bliver solgt i genbrugsbutikken på Mandøvej eller på virksomhedens hjemmeside . De mere ukendte mærker ryger til skrot.

Referat:
Hos Affaldsselskabet Vendsyssel i Hjørring bliver skrottede brugte køleskabe, tørretumblere, vaske- og opvaskemaskiner repareret og solgt. Nu sætter salget ny rekord.